Bente Dahl (RV), 2010-12-03:
Tak for tilkendegivelserne og tak for en god debat.
VKO vil jeg da opfordre til at tage mere ansvar for miljøet.
Socialdemokratiet åbner for modeller, det siger jeg tak for.
En husstand modtager omkring 55 kg reklamer hvert år.
Man kan undgå det ved at tilmelde sig ordningen »Reklamer – Nej tak«.
Det er en ret bureaukratisk ordning; man skal have åbningstiden på posthuset til at passe med at have fri fra arbejde, eller man skal gå ind på nettet – en procedure, der gør, at ca. 20 pct. af befolkningen har tilmeldt sig.
Jeg kommer rundt i mange opgange og ved mange huse, og jeg ser en masse reklamer hænge ud af postkasserne, og der ligger reklamer og flyder på gulvet nedenunder.
Det kan ikke bare være mig, der observerer det, det må være en almindelig observation.
Nu mener vi i Det Radikale Venstre jo, at de mennesker, der gerne vil have reklamer, også skal have lov til det.
Vi så meget gerne et mere individuelt system blive udviklet, ikke mindst som resultat af debatten i dag.
For der bør naturligvis gøres en aktiv handling for at få reklamer i sin postkasse.
Det hører med til privatlivets fred selv at bestemme, hvad man vil have og ikke vil have i sin postkasse.
Derfor er en god idé at vende det negative nej tak om til det positive ja tak.
Hvorfor skal vi så ikke smide om os med reklamer og papir, som der så åbenlyst er mange der ikke læser?
Radikale Venstre mener, det er en god idé at spare på de ressourcer, der er tilgængelige her på kloden, så de varer længere.
Kravet må endda være, at de skal udnyttes på en bæredygtig facon, så der også er noget til vores efterkommere.
Vores efterkommere skal også have adgang til papir.
Det er den ene grund til at styre et reklamesystem, så der ikke bliver brugt mere papir, end folk læser.
Vi i vor generation har ikke ret til at bruge alle ressourcerne.
En anden højst aktuel grund er klimakonferencen i Mexico taget i betragtning.
Produktionen af de ca. 130.000 ton husstandsomdelte reklamer årligt giver en udledning på omkring 500.000 tons CO2.
Det er en beregning, som den grønne tænketank, CONCITO, har foretaget baseret på oplysninger fra Danmarks Statistik.
Vi sparer så ganske vist fossile brændsler på cirka det halve, men alligevel er der 250.000 ton CO2 tilbage; det svarer til udledningen fra 500.000 danskeres elforbrug.
En tredje god grund til at nedbringe reklamemængden er, at det vil nedbringe brugen af de kemikalier, der går til de flotte billeder på reklamerne og det glittede papir og til tryksværten.
For klimaets skyld skal vi nedbringe mængden af reklamer, javist.
Men jeg kan også formulere det på en anden måde, for vi mennesker, der lever her på kloden, er dybt afhængige af klimaet, og derfor har vi en stor interesse i, at klimaet ikke ændrer sig.
Og når det gør det, som vi kan observere at det gør, har vi en stor interesse i at mindske klimaændringerne.
Vores måde at indrette os på, vores måde at leve livet på har indflydelse på klimaet.
Ved at vedtage B 21 kan vi gøre noget positivt ved at nedbringe CO2-udledningen.
Det var klimaet, jeg var inde omkring.
Det er en meget, meget vigtig del, synes jeg nok.
En anden vigtig del, som vedrører vores dagligdag, er forbrugerens stilling.
Der er gener forbundet med at blive overdænget med papir.
Det er rigtig irriterende at få mængderne afleveret, og det er rigtig irriterende at skulle få dem destrueret igen.
Det bør naturligvis være en borgerret at blive fri for de mængder.
Det er ikke tilladt at overdænge på lignende vis i en mailbakke.
Ifølge markedsføringslovens § 6 må erhvervsdrivende ikke sende reklamer pr. e-mail uopfordret.
Ifølge forbrugeraftaleloven fra 1978 er det ikke tilladt pr. telefon, sms eller ved dørsalg at trænge ind på forbrugerne med tilbud af forskellig slags.
Lovgivningen tilgodeser her forbrugeren, modtageren.
Det er helt rimeligt at forlange, at det samme skal gøre sig gældende, når vi taler om papirreklamer.
Ensartetheden i at skulle foretage sig noget aktivt for at få reklamer, hvad enten de er digitale eller af papir, bør indføres – for at værne om privatlivets fred, som også burde være en fælles sag her, langt ind i de borgerliges rækker, hvis de ellers levede op til deres borgerlighed.
Forslagsstillerne vil gerne have et lovforberedende udvalg nedsat.
Det skal undersøge og belyse en lang række områder, som er beskrevet i forslaget.
Det behøver jeg ikke at stå og læse op, det kan læses.
Men det skal lyde fra den her talerstol, at vi er åbne for alle gode ideer og tiltag, som kan nedbringe papirmængden.
Alle muligheder bør undersøges.
Vi vil have, at den danske lovgivning skal fremtidssikres, sådan at kommende for os endnu ukendte løsningsmodeller kan indføres hurtigt og effektivt, hvis de overholder en række kvalitative og miljømæssige hensigter.
Altså, miljøet skal i centrum, forbrugerne skal i centrum.
Jeg mener, vi har en principiel kamp, vi skal kæmpe for at undgå unødvendige papirmængder.
Unødvendige papirmængder skal ikke ud at cirkulere i vores samfund.
Det er ikke hensigtsmæssigt hverken for miljøet eller for forbrugerne.
Jeg siger tak til de ansvarlige partier, der bakker op om det her forslag.